Laster innhold, vennligst vent.. For å se dette innholdet, må du aktivere JavaScript i nettleseren din.

66 minutter var spilt på Lerkendal da hjemmefansen trodde det ble 1–0 til RBK. Keeper Geronimo Rulli bokset ballen rett i beina på Bendtner etter en dødball, men den polske Daniel Stefanski dommeren dømte offside.

– Det er feil! De blir snytt for en scoring. Da kunne de ha vunnet og vært med i racet om avansement. Det er kjipt å bli snytt for en sånn scoring, sier Nils Johan Semb, som gjestet Max' Europaliga-studio torsdag.

Kunne ha avgjort før

Tore Reginiussen gikk i duell med keeperen i forkant av situasjonen, men kun Reginiussens skulder var offside. Dermed var Reginiussen på riktig side; man kan ikke score med skulderen.

– Jeg vet ikke om jeg skal si så mye, men han dommeren ... Han var fryktelig, sier Kåre Ingebrigtsen til Max.

Nicklas Bendtner tok det hele med knusende ro.

– Om det er offside eller ikke... Målet står, og jeg kan ikke endre på det, sier Bendtner til NRK og fortsetter:

– Vi scoret etter en kjempeoffside mot Brann.Dømt er dømt, og alle gjør feil. Det er ergelig, men uansett hva jeg sier, blir det ikke endret, sier dansken.

Rosenborg hadde flere store muligheter i 1. omgang, men klarte aldri å få scoringen som ville holdt liv i Europa-drømmen. Gjestene fikk tre sjanse tidlig, men deretter var Rosenborg på høyde med storlaget fra Baskerland.

– RBK hadde et par store muligheter, men det er ikke godt nok når de ikke setter dem. De har fortsatt et stykke igjen til de store lagene i Europa, konkluderer Karl Petter Løken etter torsdagens tap.

Levis kanonskudd strøk stolpen

I 1. omgang hadde Samuel Adegbenro og Jonathan Levi kjempemuligheter til å gi RBK ledelsen hjemme i Trondheim. En seier mot Real Sociedad hadde holdt liv i håpet om avansement.

Men Adegbenros avslutning ble for løs og Levis skudd strøk kryss-stanga. Men etter hvilen ble det plutselig mye hetere rundt ørene på André Hansen. RBKs sisteskanse måtte i aksjon flere ganger, og i kampens siste minutt måtte han gi tapt.

– Det var bare et tidsspørsmål før målet skulle komme. Real Sociedad var klart best, sier NRKs ekspert Karl Petter Løken.

Da ble det til slutt 0-1-tap, noe som gjør at RBK er ute av ligaen.

Scoringen kom i kampens siste minutt. André Hansen leverte en meget god benparade, men måtte gi retur. Der var Mikel Oyarzabal frempå og pirket inn kampens eneste mål foran skotuppen på Birger Meling.